Rasse-argumente benadeel AfrikanersaakFlip Buys, uitvoerende hoof van Solidariteit Dit is vreemd dat voorstaanders van ‘n bepaalde saak, in die praktyk soms die grootste vyande daarvan is. Die bekendste voorbeeld is waarskynlik Julius Malema, wat in sy tyd as ANC Jeugleier met sy haatpolitiek man-alleen die Mandela-beeld van die ANC afgebreek het. Kiddi Amin, het ‘n slim joernalis hom veelseggend gedoop. Maar hierdie verskynsel is ook algemeen onder Afrikaners, wie se goeie naam en mooi ideale al dikwels beswadder is deur sommige ‘Afrikaner-leiers’ se swak gedrag of dom optredes. Die jongste voorbeeld hiervan is Dan Roodt se gebruik van rasse argumente, skynbaar in ‘n lomp poging om die Afrikanersaak te bevorder deur te probeer ‘bewys’ hoe dom swartmense nou regtig is, veral gemeet teen geleerde wit rassiste. Al wat sulke mense en hul argumente regkry, is om nog meer verbete vyande vir Afrikaners te maak, en om talle gematigde Afrikaners te vervreem van enige iets wat Afrikaans is. Deur swak argumente te gebruik, word ‘n goeie saak polities verder besoedel en vernietig. Sulke argumente bevestig al die vooroordele wat daar teen Afrikaners bestaan, en gee gratis kanonkoeëls vir ons teenstaanders wat ons reeds niks gun nie. Dis vir Afrikaners nou ‘n goeie tyd om eerder vriende as nog vyande te maak. Ons is reeds een van die mees gehate groepe in die land, en daar is geen rede om onsself nog verder te verneder en ongewild te maak nie. Daar is ‘n baie groot verskil tussen ‘n pro-Afrikaner standpunt en ‘n anti-swart houding, ek kon nog nooit begryp hoekom daar mense is wat dit wil vermeng nie. Afrikaners het ‘n goeie saak, en dis nie nodig om dit met swak argumente self verder te benadeel nie. Daarom het ons sedert die beginjare van die opbou van die Solidariteit Beweging, besluit om ons saak verstandig, oordeelkundig en geloofwaardig uit te bou. Ons speel altyd hard, maar nooit vuil nie. Ons veg vir die Afrikaner se waardigheid, maar gaan nie ander se menswaardigheid in die proses probeer afbreek nie. Ons eis niks op wat ons nie vir ander gun nie. Ons weet hoe dit voel om beledig te word, en beledig nie ander nie. Ons veg teen rassisme, en kan nie dan self rassisties wees nie. Ons droom is om ‘n toekoms te skep waarin die Afrikaner ook blywend vry, veilig en voorspoedig kan wees. Die voorwaarde hiervoor, is wedersydse erkenning en respek tussen alle groepe in die land. Dis Onchristelik om haat tussen rassegroepe aan te wakker. Daar is minstens 5 redes hoekom ek teen rassistiese argumente is, veral as dit gebruik word om die Afrikanersaak te ‘bevorder’. 1. Dit is verkeerd Die wetenskaplike hoofstroom se gevolgtrekking is al dekades lank dat daar nie biologiese verskille bestaan wat een ras minderwaardig maak nie. Klein groepies afvalliges se menings verander niks hieraan nie. Die verskille in kultuur, ideologie, tradisies, instellings, geografie, omstandighede en geleenthede wat verskillende prestasies tot gevolg het, het niks met ras te doen nie. 2. Dis moreel tereggestel Rasbegronde argumente is moreel tereggestel deur gebeure in Nazi-Duitsland. Wie hierdie spook weer probeer oproep, vernietig sy eie saak. The moral high ground is the best place to site your artillery. 3. Dis onsinnig en nutteloos Rasargumente is ‘n politieke doodloopstraat, sonder enige sin of nut. Dit maak wêreldwyd vir Afrikaners nog vyande, en is ‘n verleentheid vir die oorgrote meerderheid Afrikaners wat rassisme soos ‘n aansteeklike siekte wil vermy. 4. Dit kan die Afrikaner vernietig Afrikaners is ‘n krimpende en ongewilde minderheid in ‘n al vyandiger omgewing. Rasse-argumente wek net verdere haat en woede aan, en speel in die hand van die Malemas wat ‘n rasse-oorlog aanhits om hulle politieke doelwitte te bevorder. 5. Vryheid teenoor Apartheid ‘n Geregverdigde vryheidstrewe wat op die regte manier bevorder word, is internasionaal aanvaarbaar en kan bykans onoorkomlike struikelblokke oorkom. Maar haatpolitiek wat die indruk probeer skep dat Afrikaners wat na Vryheid streef, maar net rassiste is wat wil terugkeer na Apartheid, is gedoem tot wêreldwye teenstand en ondergang. Afrikaners is vandag ‘n gewilde teiken van bykans al wat ‘n wet, beleid of regeringsuitspraak is. Ten spyte of selfs as gevolg daarvan, het ons ‘n goeie saak en groeiende aansprake op beskerming en die bevordering van ons historiese ideale. Maar dan moet ons nie polities selfmoord pleeg deur die goeie saak waarvoor ons staan te vergiftig met swak argumente nie. Ons toekoms en ons kinders verdien beter.